એ બંને માટે પણ બ્રિનિલિટ્ઝ પહોંચવાનો અનુભવ અવાસ્તવિક, આનંદદાયક અને અચંબામાં નાખી દેનારો હતો! વિલનરને ડૉ. હેન્ડલર, લેવકોવિક્ઝ, હિલ્ફસ્ટેઇન અને બાઇબર્સ્ટેઇનની સારવાર હેઠળ દવાખાનામાં દાખલ કરી દેવામાં આવ્યો. રોઝલેવ્સ્કીને કોઈક ખાસ કારણોસર એક પ્રકારના આરામગૃહમાં રાખવામાં આવ્યો જેને ફેક્ટરીના નીચેના માળે એક ખૂણામાં બનાવવામાં આવ્યો હતો. હેર ડિરેક્ટરે બંનેની મુલાકાત લઈને તેમના ખબરઅંતર પૂછ્યા હતા. ઓસ્કરના અસંગત લાગતા સવાલથી અને એ જ રીતે આજુબાજુના વાતાવરણથી રોઝલેવ્સ્કી ડરી ગયો હતો. વર્ષો પછી તેણે કબુલ્યા મુજબ, “મને તો એમ જ હતું, કે આ હોસ્પિટલમાંથી બહાર નીકળવાનો રસ્તો પણ બીજી છાવણીઓની માફક સીધો મૃત્યુ તરફ જ જતો હશે!” બ્રિનલિટ્ઝમાં રાંધવામાં આવેલી જાડી પૉરિજ તેને ખવડાવવામાં આવી. શિન્ડલર પણ ઘણીવાર તેને મળવા આવી જતો હતો. પરંતુ તેણે કબુલ કર્યા મુજબ, હજુ પણ એ મુંઝવણમાં હતો અને બ્રિનલિટ્ઝની હકીકત હજુ પણ તેના ગળે ઉતરતી ન હતી!